CELEX: 32013D0130
Language: el
Date: 2013-03-13 00:00:00
Title: 2013/130/ΕΕ: Εκτελεστική απόφαση της Επιτροπής, της 13ης Μαρτίου 2013 , σχετικά με την απόρριψη περιορισμού της άδειας για βιοκτόνο το οποίο περιέχει την ουσία indoxacarb, που κοινοποιήθηκε από τη Γερμανία σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2013) 1366]

15.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 72/13
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Μαρτίου 2013
   σχετικά με την απόρριψη περιορισμού της άδειας για βιοκτόνο το οποίο περιέχει την ουσία indoxacarb, που κοινοποιήθηκε από τη Γερμανία σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό C(2013) 1366]
   (Το κείμενο στη γερμανική γλώσσα είναι το μόνο αυθεντικό)
   (2013/130/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 4 παράγραφος 4,
   Εκτιμώντας τα ακόλουθα:
   
               (1)
            
            
               Το παράρτημα I της οδηγίας 98/8/ΕΚ περιέχει τον κατάλογο των δραστικών ουσιών που έχουν εγκριθεί σε ενωσιακό επίπεδο ως συστατικά βιοκτόνων. Η οδηγία 2009/87/ΕΚ της Επιτροπής, της 29ης Ιουλίου 2009, για τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του indoxacarb ως δραστικής ουσίας στο παράρτημα I (2) πρόσθεσε τη δραστική ουσία indoxacarb στα προϊόντα που ανήκουν στον τύπο προϊόντων 18: Εντομοκτόνα, ακαρεοκτόνα και προϊόντα για την καταπολέμηση άλλων αρθροπόδων, όπως ορίζεται στο παράρτημα V της οδηγίας 98/8/ΕΚ.
            
         
               (2)
            
            
               Η οδηγία 2009/87/ΕΚ απαιτεί από τα κράτη μέλη να αξιολογούν, για τον σκοπό της χορήγησης έγκρισης προϊόντος, σχετικά σενάρια χρήσης που δεν ελήφθησαν υπόψη με τρόπο αντιπροσωπευτικό κατά την αξιολόγηση κινδύνου σε επίπεδο Ένωσης.
            
         
               (3)
            
            
               Η εταιρεία DuPont de Nemours (Γερμανία) GmbH («ο αιτών») υπέβαλε αίτηση στο Ηνωμένο Βασίλειο για χορήγηση έγκρισης προϊόντος που περιέχει indoxacarb («το επίμαχο προϊόν»), σύμφωνα με το άρθρο 8 της οδηγίας 98/8/ΕΚ. Τα ονόματα και οι αριθμοί αναφοράς του επίμαχου προϊόντος στο Μητρώο Βιοκτόνων («R4BP») παρατίθενται στο παράρτημα της παρούσας απόφασης.
            
         
               (4)
            
            
               Στις 28 Οκτωβρίου 2011 το Ηνωμένο Βασίλειο χορήγησε έγκριση για το επίμαχο προϊόν για την καταπολέμηση των μυρμηγκιών. Σύμφωνα με την εν λόγω έγκριση, το προϊόν μπορεί να χρησιμοποιηθεί μόνο μέσα σε και γύρω από κατοικίες, βιομηχανικές εγκαταστάσεις, γραφεία, αποθήκες, επαγγελματικές κουζίνες, νοσοκομεία, σχολεία, οίκους ευγηρίας, ξενοδοχεία, λεωφορεία, τρένα, αεροσκάφη, καταστήματα εμπορίας και λιανικής πώλησης. Στην έγκριση προβλέπεται, εξάλλου, ότι η χρήση του επίμαχου προϊόντος σε μέρη όπου διατηρούνται τρόφιμα ή ζωοτροφές ή σε εγκαταστάσεις χειρισμού αναλόγων προϊόντων επιτρέπεται μόνο στις ρωγμές και στις σχισμές. Στην έγκριση ορίζεται ότι το προϊόν πρέπει να φέρει επισήμανση με τις ακόλουθες οδηγίες: «Να μη χρησιμοποιείται σε μέρη όπου τρόφιμα/ζωοτροφές ή σκεύη ή επιφάνειες επεξεργασίας τροφίμων μπορούν να έρχονται σε επαφή με το προϊόν ή μπορεί να μολυνθούν από αυτό».
            
         
               (5)
            
            
               Στις 21 Δεκεμβρίου 2011 ο αιτών υπέβαλε πλήρη αίτηση στη Γερμανία για την αμοιβαία αναγνώριση της πρώτης έγκρισης του επίμαχου προϊόντος.
            
         
               (6)
            
            
               Στις 23 Απριλίου 2012 η Γερμανία κοινοποίησε στην Επιτροπή, στα άλλα κράτη μέλη και στον αιτούντα την πρότασή της για επιβολή περιορισμών στην πρώτη έγκριση, σύμφωνα με το άρθρο 4 παράγραφος 4 της οδηγίας 98/8/ΕΚ, με εξαίρεση την προστασία των τροφίμων από τις προβλεπόμενες εγκριθείσες χρήσεις του επίμαχου προϊόντος.
            
         
               (7)
            
            
               Η Γερμανία, για να αιτιολογήσει τη γνωστοποίηση, υποστήριξε ότι τα προϊόντα που χρησιμοποιούνται για την προστασία των τροφίμων καλύπτονται, για τον σκοπό αυτό, από τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών του Συμβουλίου 79/117/ΕΟΚ και 91/414/ΕΟΚ (3), και επομένως εξαιρούνται από το πεδίο εφαρμογής της οδηγίας 98/8/ΕΚ, εάν το προστατευόμενο τρόφιμο αποτελείται από φυτά ή φυτικά προϊόντα, κατά την έννοια του άρθρου 3 παράγραφοι 5 και 6 του κανονισμού (ΕΚ) αριθ. 1107/2009.
            
         
               (8)
            
            
               Η Επιτροπή κάλεσε τα λοιπά κράτη μέλη και τον αιτούντα να υποβάλουν γραπτώς παρατηρήσεις σχετικά με τη γνωστοποίηση εντός 90 ημερών, σύμφωνα με το άρθρο 27 παράγραφος 1 της οδηγίας 98/8/ΕΚ. Παρατηρήσεις υποβλήθηκαν εντός της προθεσμίας αυτής από το Ηνωμένο Βασίλειο, τη Γαλλία και την Ισπανία. Η γνωστοποίηση συζητήθηκε επίσης μεταξύ αντιπροσώπων της Επιτροπής και αντιπροσώπων των αρμοδίων για τα βιοκτόνα αρχών των κρατών μελών, στη συνεδρίαση της Ομάδας Διευκόλυνσης της Έγκρισης και της Αμοιβαίας Αναγνώρισης Προϊόντων, της 22ας-23ης Μαΐου 2012, στην οποία ήταν παρών ο αιτών.
            
         
               (9)
            
            
               Εφόσον δεν αμφισβητείται ότι το επίμαχο προϊόν καλύπτεται από τον ορισμό βιοκτόνου που περιέχεται στο άρθρο 2 παράγραφος 1 στοιχείο α) της οδηγίας 98/8/ΕΚ, αρκεί να εξεταστεί αν το προϊόν εξαιρείται εντούτοις από το πεδίο εφαρμογής της οδηγίας 98/8/ΕΚ δυνάμει του άρθρου 1 παράγραφος 2 στοιχείο ιη) της εν λόγω οδηγίας για τους σκοπούς ορισμένων χρήσεων, οπότε στην περίπτωση αυτή, για τις εν λόγω συγκεκριμένες χρήσεις, απαιτείται πρόσθετη έγκριση σύμφωνα με τον κανονισμό (ΕΚ) αριθ. 1107/2009.
            
         
               (10)
            
            
               Από το άρθρο 2 παράγραφος 1 στοιχείο α) του κανονισμού (ΕΚ) αριθ. 1107/2009 συνάγεται ότι ο εν λόγω κανονισμός δεν εφαρμόζεται στα προϊόντα τα οποία θεωρείται ότι πρωτίστως εξυπηρετούν σκοπούς υγιεινής μάλλον παρά προστασίας φυτών ή φυτικών προϊόντων.
            
         
               (11)
            
            
               Το επίμαχο προϊόν προορίζεται, μεταξύ άλλων, για χρήση του ως εντομοκτόνου κατά των μυρμηγκιών στις επαγγελματικές κουζίνες. Η χρήση αυτή μπορεί να αποσκοπεί, μεταξύ άλλων, στην προστασία των φυτικών προϊόντων, όπως ορίζεται στο άρθρο 3 παράγραφος 6 του κανονισμού (ΕΚ) αριθ. 1107/2009, στα οποία μπορεί να συμπεριλαμβάνονται τρόφιμα.
            
         
               (12)
            
            
               Το επίμαχο προϊόν προορίζεται επίσης για πολυάριθμες χρήσεις σε άλλους τομείς, όπου δεν θα εξυπηρετεί την προστασία τροφίμων αποτελούμενων από φυτά ή φυτικά προϊόντα. Επιπλέον, ακόμη και η χρήση σε επαγγελματικές κουζίνες δεν μπορεί να θεωρηθεί ότι προορίζεται κυρίως για την προστασία των φυτικών προϊόντων διότι: Πρώτον, το επίμαχο προϊόν δεν πρέπει να τοποθετείται άμεσα στα τρόφιμα ή να έρχεται σε άμεση επαφή με τρόφιμα μέσω της χρήσης του σε κενές δομές. Δεύτερον, τα περισσότερα προϊόντα που διακινούνται σε μια επαγγελματική κουζίνα δεν είναι φυτικά προϊόντα (4). Τρίτον, τα κράτη, μέλη εκτός της Γερμανίας, ενημέρωσαν την Επιτροπή ότι το επίμαχο προϊόν χρησιμοποιείται στις κουζίνες ώστε να τηρούνται οι γενικές απαιτήσεις υγιεινής που προβλέπονται στο παράρτημα II του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (5), σε όλα τα στάδια της παραγωγής, μεταποίησης και διανομής.
            
         
               (13)
            
            
               Το επίμαχο προϊόν, δεδομένου ότι εξυπηρετεί κυρίως σκοπούς υγιεινής και όχι προστασίας των φυτών ή των φυτικών προϊόντων, δεν εξαιρείται από το πεδίο εφαρμογής της οδηγίας 98/8/ΕΚ βάσει του άρθρου 1 παράγραφος 2 στοιχείο ιη) της εν λόγω οδηγίας για τους σκοπούς της χρήσης του σε επαγγελματικές κουζίνες. Ως εκ τούτου, η Επιτροπή θεωρεί ότι ο περιορισμός που ζήτησε η Γερμανία δεν μπορεί να αιτιολογηθεί βάσει των προβληθέντων λόγων.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Απορρίπτεται η πρόταση της Γερμανίας για επιβολή περιορισμών στην έγκριση που χορηγήθηκε από το Ηνωμένο Βασίλειο στις 28 Οκτωβρίου 2011 σχετικά με το προϊόν που αναφέρεται στο παράρτημα, με εξαίρεση την προστασία των τροφίμων από τις προτεινόμενες εγκεκριμένες χρήσεις του προϊόντος.
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
   
      Βρυξέλλες, 13 Μαρτίου 2013.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 123 της 24.4.1998, σ. 1.
   
      (2)  ΕΕ L 198 της 30.7.2009, σ. 35.
   
      (3)  ΕΕ L 309 της 24.11.2009, σ. 1.
   
      (4)  Βλέπε σχετικά δημοσιευμένο έγγραφο προσανατολισμού που έχει συμφωνηθεί μεταξύ των υπηρεσιών της Επιτροπής και των αρμόδιων αρχών των κρατών μελών για την οδηγία 98/8/ΕΚ σχετικά με τα βιοκτόνα και για την οδηγία 91/414/ΕΟΚ του Συμβουλίου (ΕΕ L 230 της 19.8.1991, σ. 1) σχετικά με τα φυτοπροστατευτικά προϊόντα, με τίτλο «Όριο μεταξύ της οδηγίας 98/8/ΕΚ για τη διάθεση στην αγορά βιοκτόνων προϊόντων και της οδηγίας 91/414/ΕΟΚ σχετικά με τη διάθεση στην αγορά φυτοπροστατευτικών προϊόντων», που είναι διαθέσιμο στον δικτυακό τόπο http://ec.europa.eu/food/plant/protection/evaluation/borderline_en.htm
   
      (5)  ΕΕ L 139 της 30.4.2004, σ. 1.
   
      ΠΑΡΑΡΤΗΜΑ
      Το προϊόν για το οποίο η πρόταση της Γερμανίας, για περιορισμό όσον αφορά την έγκριση που χορηγείται σύμφωνα με το άρθρο 4 της οδηγίας 98/8/ΕΚ, απορρίπτεται:
      
                  Ονομασία προϊόντος στο Ηνωμένο Βασίλειο
               
               
                  Αριθμός αναφοράς της αίτησης του Ηνωμένου Βασιλείου στο μητρώο βιοκτόνων προϊόντων
               
               
                  Ονομασία προϊόντος στη Γερμανία
               
               
                  Αριθμός αναφοράς της αίτησης της Γερμανίας στο μητρώο βιοκτόνων προϊόντων
               
            
                  DuPont Advion Ant Gel 0,05 %
               
               
                  2010/1949/4987/UK/AA/5945
               
               
                  Advion® Ameisen Gel
               
               
                  2011/1949/4987/DE/MA/28005